title: "Maasklun"
text: "A maask (s\u00f6. M\u0113sk of M\u0113rsk, mo. mjarsch) as en flaak loonskap saner huuger of berger. Maasklun as knaap huuger \u00fcs a sia an lingt bit hen tu a geest. Hen tu a Nuurdsia as a maask m\u00e4 diker ufseekert. A geest as uun a istidj faan istonger tuupsk\u00f6wen wurden, a maask wooks iarst leederhen uun a efteristidj.\n\nF\u00f6\u00f6rkemen \nMaasken jaft at uun Sjiisklun ei bluas bi a Nuurdsiak\u00fcst, man uk banluns bi a struumer Ialew, Weeser, Eider, Oste an Ems. \u00dc\u00fcb sidj faan a sjiisk maasken jaft at sok loonskap uk uun Denemark an Holun, an tuup san a Nuurdsiamaasken faan Den Helder bit Esbjerg at gratst maasklun \u00fc\u00fcb a eerd.\n\nBeskriiwang \nMaasken waaks bi a waaskaant. Uun a luup faan juarhunerten saat ham muar an muar fiin slober uf. An sok plaanten \u00fcs r\u00f6lken an oong\u00e4\u00e4rs surge diarf\u00f6r, dat hi leien blaft. Uk a minsken halep m\u00e4 di bau faan loonangen m\u00e4, dat di slober ei weder \u00fctjm\u00e4 uun a Nuurdsia draanj woort. \u00dctj oonlun wort sodenang m\u00e4 a tidj maasklun.\nAuer a siapeegel suutjis uunsticht, w\u00e4\u00e4kst sodenang uk at maasklun amhuuch. Uun Uastfresklun as det maasklun steedenwis huuger \u00fcs a muuren widjer uun't banlun. Auer diar iarjuaren at t\u00fcrew ufgreewen wurden as, leit det banlun n\u00fc d\u00fc\u00fctelk oner a siapeegel.\nWan at maasklun m\u00e4 diker jin a Nuurdsia ufseekert wurden as, do sait am tu det lun b\u00e4\u00e4ft a dik kuuch, grooden of polder. Wan't n\u00e4\u00e4n diker jaft, so \u00fcs \u00fc\u00fcb a Halgen, do skel a minsken werwer, wurten of terpen bau, am bi sturemfluden ei uftus\u00fcpen.\nAm maasklun f\u00f6r a minsken tu nadgin, skal't m\u00e4 gruuger an weederliasangen dr\u00fcg h\u00e4\u00e4len wurd. \u00d6\u00f6ders woort sok lun tu en muur. Steedenwis woort maasklun ei muar dr\u00fcg h\u00e4\u00e4len, am raar diarten an plaanten uuntusiidlin, so maaget det di ferian Elmeere \u00fc\u00fcb Fer.\n\nFerwisang efter b\u00fctjen \n LancewadPlan - Auer't kult\u00fc\u00fcrloonskap maask (sjiisk an ingelsk)\n Ferian Elmeere \u00fc\u00fcb Fer (sjiisk)\n\nLuke uk diar \n Maaskeilun\n\nGeomorfologii"